Na osnovu članka 58. i 118. Zakona o odgoju i obrazovanju u osnovnoj i srednjoj školi i članka 27. i 174. Statuta Osnovne škole Nikole Tesle, Školski odbor Osnovne škola Nikole Tesle na sjednici održanoj dana 11. veljače 2016. donio je

**PRAVILNIK**

**O K U Ć N O M R E D U**

**Opće odredbe**

**Članak 1.**

Ovim Pravilnikom o kućnom redu (u daljnjem tekstu: **Pravilnik)** utvrđuju se:

* dolazak, boravak i ponašanje učenika u prostorijama Škole
* način postupanja prema školskoj imovini
* međusobni odnos učenika
* međusobni odnosi učenika i zaposlenika (djelatnika) Škole
* pravila sigurnosti i zaštite od socijalno neprihvatljivih oblika ponašanja
* organizacija rada Škole
* mjere u slučaju kršenja Pravilnika kućnog reda.

**Članak 2.**

Ovaj Pravilnik odnosi se na sve osobe za vrijeme njihova boravka u školskim prostorima Osnovne škole Nikole Tesle (u daljnjem tekstu: Škola).

**Članak 3.**

S odredbama ovog Pravilnika razrednici su dužni upoznati učenike i njihove roditelje. Ovaj Pravilnik obvezno se ističe na vidljivom mjestu hola Škole.

**Dolazak učenika u prostorije Škole**

**Članak 4.**

Učenici su dužni redovito i na vrijeme dolaziti u Školu, tj. najkasnije 5 minuta prije početka nastave, a napustiti Školu po završetku školskih obveza.

**Članak 5.**

Prije početka nastave učenici se okupljaju pred Školom. Na poziv dežurnog učitelja, učenici ulaze u zgradu bez guranja i galame. U školu ulaze 5 minuta prije početka nastave.

U slučaju lošeg vremena, dežurno školsko osoblje dopustit će im da uđu u predvorje Škole i ranije.

Učenici koji pohađaju program produženog boravka, ulaze u školu od 7:00 i odlaze u dežurstvo koje je organizirano u prostoru produženog boravka gdje ih dočekuje dežurna učiteljica.

 **Članak 6.**

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole, osim u edukativne svrhe i uz nazočnost odgojno-obrazovnog djelatnika Škole.

**Članak 7.**

Učenici dolaze uredno i pristojno odjeveni. Nije dopušteno napadno i neprihvatljivo odijevanje, šminkanje te neprimjeren izgled učenika. Zabranjeno je nošenje odjeće s društveno neprihvatljivim natpisima i slikama. Svaki učenik razredne nastave prilikom dolaska u Školu preobuva se u papuče te obuću, koja je stavljena u vrećicu, sprema u garderobu.

Za nastavu TZK-a učenik treba imati odgovarajuću odjeću, sportske hlače, bijelu majicu i čistu sportsku obuću.

**Članak 8.**

Učenici imaju pravo na dva velika odmora i male odmore između nastavnih sati. Mali odmor traje 5 minuta, a veliki odmori 10 minuta.

Za vrijeme svih odmora i izborne nastave koju ne pohađaju, a ona se nalazi unutar redovnoga rasporeda, učenici ne smiju napuštati školsku zgradu. Odmore provode u svojim učionicama ili hodnicima, ako nisu polaznici izborne nastave, borave u prostoru knjižnice.

**Boravak u školskim prostorijama, učionicama**

**Članak 9.**

Učitelj razredne nastave otvara vrata učionice svoga razreda prije početka nastave te je nakon završetka zaključava. Na znak za početak nastave učenici su u razredima i pripremaju se za nastavu.

 **Članak 10.**

U specijaliziranu učionicu (predmetna nastava) učenici trebaju ući zajedno s učiteljem.

 **Članak 11.**

Učenici ne smiju samovoljno mijenjati mjesta sjedenja u razredu. Mjesto na početku, a po potrebi i tijekom školske godine, određuje razrednik ili predmetni učitelj.

Učitelj ne smije za vrijeme nastave slati učenika izvan prostora Škole.

**Članak 12.**

Učenici ne smiju bez dopuštenja izostajati, kasniti ili napustiti učenje, nastavu, izvannastavne aktivnosti, izlete, kulturne priredbe ili sportski program.

**Članak 13.**

Učenici koji su zakasnili na nastavu, trebaju tiho ući u učionicu i ispričati se učitelju. Učenici koji neopravdano opetovano kasne na nastavu, podliježu pedagoškoj mjeri zbog kršenja čl. 12. Pravilnika o kućnom redu.

**Članak 14.**

Roditelji odnosno skrbnici su dužni obavijestiti Školu o razlogu izostanka učenika najkasnije drugi dan nakon izostanka, te su dužni opravdati izostanak učenika pravovaljanim dokumentom izdanim od nadležne medicinske ustanove, neke druge institucije ili ispričnicom roditelja, odnosno skrbnika koju predaju razredniku najkasnije drugi dan od povratka učenika u Školu.

**Članak 15.**

Neopravdani izostanci iz Škole, odnosno aktivnosti koje su propisane

Godišnjim planom i programom rada, predstavljaju povredu dužnosti učenika i zahtiijevaju izricanje pedagoških mjera sukladno Statutu Škole.

**Članak 16.**

Učenik ne smije za vrijeme nastave koristiti fotoaparat, mobitel, smartphone i druge slične aparate.

Za vrijeme boravka u Školi zabranjeno je fotografiranje i snimanje sebe i drugih učenika i zaposlenika Škole, osim ako to nije u svrhu odgojno-obrazovne djelatnosti Škole ili ako je ravnatelj dao dozvolu.

Učenik može koristiti uređaje kojima je moguć pristup mrežnom povezivanju i mrežnim komunikacijama tijekom odgojno-obrazovnog rada samo uz odobrenje odgojno-obrazovnog djelatnika.

U slučaju prekršaja, učitelj ima pravo oduzeti učeniku mobitel ili tehničko pomagalo, obavijestiti roditelja učenika i pohraniti taj uređaj kod sebe, u tajništvo ili kod ravnatelja Škole. Uređaj može preuzeti isključivo učenikov roditelj ili staratelj.

**Članak 17.**

Učenici se tijekom nastave na školskom igralištu moraju ponašati sukladno ovom Pravilniku.

**Članak 18.**

Učenicima nije dopušteno bez dozvole ulaziti u zbornicu, kabinete, ured ravnatelja, tajnika, računovodstva i stručne službe.

Ako trebaju učitelja, s njim mogu razgovarati u hodniku ili u prostoru za individualne razgovore.

Kod ulaska u učionicu ili drugi prostor u kojemu se tada održava nastava, učenik najprije treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

**Članak 19.**

Učenik je dužan**:**

* poštivati Pravilnik o kućnom redu
* kulturno se ponašati za vrijeme boravka u Školi i izvan nje
* održavati čiste i uredne prostore Škole
* dolaziti uredan u Školu
* nakon dolaska u Školu, odjevne predmete i osobne stvari odložiti na mjesto određeno za tu namjenu
* čuvati udžbenike i druga obrazovna i nastavna sredstva i pomagala
* mirno ući u učionicu i pripremiti se za nastavu
* prilikom ulaska učitelja u razred, kao i prilikom ulaska drugog zaposlenika Škole u razred za vrijeme nastave pristojno pozdraviti
* uljudno se odnositi prema učiteljima i drugim zaposlenicima Škole.

**Članak 20.**

Za vrijeme objeda u blagovaonici mora biti red i mir. Nakon završenog objeda, učenik je dužan pribor za jelo odložiti na odgovarajuće mjesto. Iz blagovaonice je zabranjeno iznošenje hrane bez odobrenja učitelja. Učenici koji blaguju svoj obrok trebaju ga pojesti u blagovaonici na predviđenom mjestu za njihov razredni odjel. Učenike za vrijeme objeda nadgledaju dežurni učitelji.

**Članak 21.**

U školsku sportsku dvoranu i garderobu učenici ulaze isključivo u nazočnosti učitelja koji vodi brigu o urednosti garderobe. Bez propisane sportske opreme nije dopušteno vježbati u sportskoj dvorani. Za vrijeme odmora ne smije se ulaziti u hodnik prema školskoj dvorani.

ZA DVORANU:

1. Učenicima nije dozvoljeno ulaziti u dvoranu prije predmetnog učitelja. Nakon presvlačenja učenici sjednu na klupice sa strane i čekaju predmetnog učitelja.
2. Ako učenik iz opravdanih razloga ne vježba, mora imati čiste tenisice za dvoranu.
3. Učenice koje zbog menstrualnog ciklusa ne vježbaju, moraju biti odjevene u propisanu sportsku odjeću i obuću.
4. Učenici ne smiju ulaziti u svlačionicu ili wc tijekom sata bez dozvole predmetnog učitelja.
5. Učenicima nije dozvoljeno:

 -nositi i / ili koristiti mobitele tijekom sata

 -jesti ili žvakati žvakaće gume

 -skakanje s tribina, penjanje na koš i sl.

 -zadržavanje u skladištu sportske opreme

ZA HODNIKE:

1. Učenici ne smiju ulaziti (trčati) u hodnik prije zvona
2. Učenicima nije dozvoljeno ići do svlačionice suprotnog spola

ZA SVLAČIONICE:

1. Učenicima nije dozvoljeno uzimati ili dirati tuđe stvari bez pitanja, ostavljati otvorenu slavinu, ostavljati upaljena svjetla
2. Učenici trebaju održavati red i čistoću i svoju odjeću ostavljati na za to predviđeno mjesto
3. Sanitarne prostorije moraju se koristiti uz strogo korištenje higijenskih normi ponašanja
4. Ako učenici primijete da je nešto oštećeno, učinjenu štetu dužni su odmah prijaviti predmetnom učitelju.

**Članak 22.**

U informatičkom kabinetu, učenici se moraju ponašati odgovorno i pristojno, sukladno uputama predmetnog učitelja. Pristup internetu je dopušten samo uz odobrenje i prisutnost učitelja.

**Članak 23.**

Za vrijeme lijepog vremena tijekom nastave ili boravka učenika na otvorenim igralištima oko Škole, za red, sigurnost i urednost odgovara učitelj koji je s njima. Učenici su dužni poštivati njegove upute i vodstvo.

**Način postupanja prema školskoj imovini**

**Članak 24.**

Za čitavo vrijeme boraka u Školi učenici i svi zaposlenici dužni su paziti na čistoćusvog radnog mjesta i mjesta boravka.

**Članak 25.**

Učenici Škole dužni su se skrbiti o imovini Škole prema načelu dobroga gospodara. Svi su učenici dužni čuvatiškolsku imovinu i štetu prijaviti razredniku ili dežurnom učitelju.

 **Članak 26.**

Knjige posuđene u knjižnici učenik je obvezan čuvati i neoštećene pravodobno vratiti.

 **Članak 27.**

U prostoru Škole zabranjeno je:

* promicanje i prodaja bilo kakvih proizvoda
* pušenje
* nošenje oružja i predmeta koji mogu dovesti do samoozljeđivanja ili ozljeđivanja drugih - pisanje po zidovima i inventaru Škole
* otvaranje prozora u učionicama i ostalim prostorima u Školi bez nazočnosti učitelja
* otvaranje protupožarnih vrata
* bacanje izvan koševa za otpatke papira, žvakaćih guma i slično
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar i eksploziju
* igranje igara na sreću i kockanje
* unošenje tiskovina neprimjerenog sadržaja
* rolanje
* trčanje
* rabiti tehniku, za vrijeme odmora i bez prisutnosti učitelja, koja se nalazi u učionicama (laptopi, projektori, klima uređaji, zastori)
* žvakanje žvakaćih guma te konzumiranje hrane i pića za vrijeme sata bez dozvole učitelja
* polijevanje vode po podu, zidovima, ostavljanje otvorenih slavina za vodu
* razbacivanje osobnih i tuđih stvari po hodniku
* korištenje interneta bez nadzora učitelja
* uporaba mobitela za vrijeme nastave
* ometanje odgojno-obrazovnoga rada predmetima koje nije odobrio odgojno-obrazovni djelatnik
* namjerno uništavanje školske imovine i imovine drugih učenika i zaposlenika.

**Članak 28.**

U Školu je učenicima preporučeno nedonositi veće količine novca kao i nepotrebne skupocjene osobne stvari, kao što je nakit, mobitel, smartphone i sl. jer Škola ne odgovara za nestanak istih.

**Članak 29.**

Štetu na prostorima, uređajima, knjižnoj građi i cjelokupnoj opremi Škole počinitelj je dužan nadoknaditi u iznosu tržišne cijene za njeno dovođenje u prethodno stanje.

O nanošenju štete odgovorne osobe u Školi izvješćuju roditelje ili staratelje učenika s kojima dogovaraju način nadoknade štete.

**Članak 30.**

Svaki uočeni kvar na instalacijama ili drugi kvar učitelji i učenici dužni su prijaviti dežurnom učitelju, tajniku odnosno pomoćno-tehničkom osoblju.

**Međusobni odnosi učenika**

**Članak 31.**

Učenici si međusobno pomažu u učenju i drugom radu u svojem razrednom odjelu.

**Članak 32.**

Učenici su obvezni u međusobnoj komunikaciji s ostalim učenicima u razredu i u Školi pridržavati se normi lijepog ponašanja**.**

**Članak 33.**

Učenici trebaju razmirice riješiti sami i na nenasilan način, a ako to ne uspiju, obratiti se razredniku.

Ako učenik misli da mu je učinjena bilo kakva nepravda, ima se pravo na pristojan način obratiti predmetnom učitelju, razredniku, pedagogu ili ravnatelju Škole.

**Međusobni odnosi učenika** **i zaposlenika škole**

**Članak 34.**

Učenici su dužni uljudno se odnositi prema svim zaposlenicima Škole te prema poznatim i nepoznatim osobama u Školi.

**Članak 35.**

Kod ulaska, izlaska ili kretanja po Školi, učenici trebaju dati prednost starijim osobama i osobama s invaliditetom.

**Članak 36.**

Odnos između učitelja i učenika mora biti na razini međusobnog uvažavanja i pružanja pomoći u ostvarivanju programa.

Za vrijeme nastave učenici aktivno i u skladu s normama pristojnog ponašanja sudjeluju u nastavi.

**Pravila sigurnosti i zaštite od socijalno neprihvatljivih oblika ponašanja diskriminacije, neprijateljstva i nasilja**

**Članak 37.**

U komunikaciji nije dopušteno:

▪ vrijeđanje

▪ omalovažavanje

• psovanje

▪ ismijavanje i slično.

Za vrijeme razgovora nepristojno je držati ruke u džepu ili žvakati.

Tijekom nastave učenici ne smiju razgovarati, šaptati, dovikivati se, prepirati i šetati po učionici (ako to nije dio skupnog rada, dramatizacije na satu ili neki drugi oblik odgojno-obrazovne aktivnosti). Učenik koji želi nešto pitati ili priopćiti, treba svoju namjeru pokazati dizanjem ruke.

**Članak 38.**

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije. U Školi je zabranjenadiskriminacija po bilo kojoj osnovi.

Svatko tko kod drugih uoči postupanje suprotno navedenom, treba svoje saznanje priopćiti učitelju ili stručnoj službi Škole.

 **Članak 39.**

U Školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz gore navedenog članka.

Od osobe koja i nakon upozorenja nastavi s kršenjem zabrane, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

 **Članak 40.**

U slučaju nasilničkog ponašanja, Škola će nakon obavijesti i razgovora s roditeljima, poduzeti propisane mjere i poslati prijave nadležnim institucijama.

**Članak 41.**

U pratnji razrednika i drugih odgojno-obrazovnih djelatnika učenici odlaze na školske aktivnosti predviđene Godišnjim planom i programom i Kurikulumom.

**Organizacija rada škole**

**Članak 42.**

U cilju nesmetanog odvijanja radnog dana u Školi se organizira dežurstvo učitelja i ostalih djelatnika.

**Članak 43.**

U Školi za vrijeme rada dežuraju učitelji i tehničko osoblje Škole. Brigu o razredu vode predstavnici učenika.

**Članak 44.**

Dežurni učitelj ima naročito ove dužnosti i prava**:**

* obavezno obavljati dežurstvo od prvog do posljednjeg vlastitog nastavnog sata
* pozivati i nadzirati ulazak učenika na početku nastave, kao i izlazak učenika na kraju nastave
* u slučaju odsustva ravnatelja, tajnika i stručnih suradnika, ako dođe do potrebe za liječničkom intervencijom, organizirati pružanje prve pomoći, tražiti hitnu pomoć i obavještavati roditelje učenika
* voditi zabilješke u Dnevnik dežurstva
* obavljati druge dužnosti u skladu s odlukom ravnatelja.

**Članak 45.**

a) prava i obveze dežurnog učitelja na ulazu:

* dolaziti 5 minuta prije početka nastave na ulaz Škole i pratiti ulazak učenika u zgradu

b) prava i obveze dežurnog učitelja u blagovaonici:

* voditi brigu o disciplini učenika za vrijeme uzimanja obroka
* pomagati radnicima u kuhinji u slučaju da na obrok dođe učenik koji ga ne uzima
* nadzirati da učenici odlože pribor za jelo na predviđeno mjesto nakon jela

c) prava i obveze dežurnog osoblja na ulazu u Školu:

* uvijek biti na ulazu u Školu
* uredno voditi knjigu posjetitelja
* dočekivati stranke, pozdravljati ih, zapisivati njihovo ime i prezime u knjigu posjetitelja te razlog dolaska
* prema potrebi voditi stranku do osobe koju traži
* upozoravati učenike na red i čistoću

**Članak 46.**

Raspored dežurstva djelatnika utvrđuje se na način koji odredi Ravnatelj.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

**Članak 47.**

Za vrijeme odmora učenici predmetne nastave izlaze iz svojih učionica na hodnik. O redu i disciplini brinu se dežurni učitelji i ostali djelatnici škole.

Dežurni učitelj dužan je i u blagovaonicivoditi brigu o redu i disciplini učenika za vrijeme obroka.

 Dežurni učitelj dolazi u Školu prije početka prvog sata, a najkasnije u 7:45 sati. Učenike pušta u školu 7:55, odnosno od 7:00 učenike boravka.

 Dežurni učitelj može uz odobrenje ravnatelja jedan vremenski dio dežurstva prenijeti na drugog dežurnog učitelja.

**Članak 48.**

Razrednik imenuje dva predstavnika učenika na određeno vremensko razdoblje.

Predstavništvo učenika organizira se u svrhu odgojno-obrazovnog djelovanja izravnim uključivanjem u život i rad Škole, uvođenjem u pravilno ophođenje s drugim učenicima i djelatnicima Škole.

Učenici stječu iskustvo u pogledu organizacije rada, radnog vremena, održavanja reda te čuvanja osobne i školske imovine.

**Članak 49.**

Dužnosti i prava predstavnika učenika su da se brinu za red u razredu i to:

* održavaju čistoću ploče
* javljaju učitelju na početku sata odsutne učenike
* o svim događajima u razredu (oštećenja, narušavanje reda i sl.) izvješćuju predmetnog učitelja
* nađene stvari ostavljaju na mjestu gdje su nađene, ako je to u garderobi ili ih predaju u tajništvo ili na portu
* predstavnici se izmjenjuju najčešće tjedno.

**Članak 50.**

Imenik učenika i Dnevnik rada mogu nositi samo djelatnici Škole. Učenicima nije dopušteno nositi pedagošku dokumentaciju bez dozvole učitelja.

Nikome nije dopušteno iznošenje pedagoške dokumentacije izvan Škole.

**Članak 51.**

Početak, završetak i rasporedradnog vremena u Školi utvrđuje ravnatelj.

Škola je otvorena tijekom trajanja nastave prema satnici Škole, o čemu se na prikladan način izvješćuje javnost.

Subotom i nedjeljom Škola ne radi, osim u iznimnim slučajevima. Škola radi od 6:00 sati do 22:00 sata.

**Članak 52.**

Za vrijeme državnih blagdana Škola je u pravilu zatvorena.

 **Članak 53.**

Roditelji razgovaraju s učiteljima Škole u vrijeme primanja roditelja ili u vrijeme koje odredi razrednik, odnosno predmetni učitelj, osim zadnjeg tjedna nastave kada nema informacija za roditelje.

Razrednik će prema potrebi organizirati informacije s bilo kojim predmetnim učiteljem ili više njih.

Roditelji, koji nemaju dogovoreni termin razgovora u Školi ili nisu došli u vrijeme informacija razrednika ili predmetnoga učitelja, moraju dobiti odobrenje za primanje kod učitelja kojem dolaze na razgovor. Odobrenje dobivaju pozivom u tajništvo ili zbornicu.

**Članak 54.**

Radno vrijeme zaposlenika Škole mora biti istaknuto:

* za učitelje na satnici Škole
* za ravnatelja, stručne suradnike, administrativno i pomoćno-tehničko osoblje na vratima prostorije u kojoj obavljaju pretežni dio radnog vremena.

**Članak 55.**

Djelatnici koje obuhvaća ovoj Pravilnik dužni su dolaziti na posao i odlaziti s posla prema rasporedu radnog vremena. Učitelji su dužni doći najmanje 10 minuta prije početka nastave.

Način evidencije nazočnosti na radu određuje Ravnatelj.

Djelatnici su dužni svoj izostanak na vrijeme prijaviti voditelju smjene ili ravnatelju kako bi se na vrijeme mogla organizirati stručna zamjena.

**Kršenje kućnog reda**

**Članak 56.**

Postupanje prema odredbama ovog Pravilnika sastavni je dio radnih obveza djelatnika i učenika Škole.

Djelatnik koji postupi suprotno odredbama ovog Pravilnika, odgovoran je za povredu radne obveze.

Osoba koja za vrijeme boravka u Školi krši Pravilnik o kućnom redu, odgovorna je za štetu koju pretrpi Škola, a dežurni učitelj treba je udaljiti iz prostora Škole.

Učenik koji krši Pravilnik o kućnom redu, bit će upućen stručnoj službi koja će postupiti po Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

Djelatnici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

**Prijelazne i završne odredbe**

**Članak 57.**

Ovaj Pravilnik može se mijenjati i dopunjavati na način i u postupku po kojem je donesen.

**Članak 58.**

Ovaj Pravilnik stupa na snagu 8 (osmoga) dana od dana objave na oglasnoj ploči Škole.

Učiteljsko vijeće usvojilo je Pravilnik o kućnom redu na sjednici održanoj 21. siječnja 2016. godine. Vijeće roditelja razmatralo je Pravilnik o kućnom redu 2. veljače 2016. godine. Vijeće učenika razmatralo je Pravilnik o kućnom redu 5. veljače 2016. godine.

PREDSJEDNICA ŠKOLSKOG ODBORA:

 Diana Fantela Belinić, prof.

 RAVNATELJ:

 M.P. Borislav Radman, prof.

Ovaj Pravilnik donio je Školski odbor Osnovne škole Nikole Tesle na sjednici održanoj dana 11. veljače 2016. Pravilnik je objavljen na oglasnoj ploči dana 12. veljače 2016. godine i stupio na snagu 21. Veljače 2016.

KLASA: 003-01/16-01/5

URBROJ: 251-196-16-1